Nuuskommentaar: Afrikaanse bedoelings steeds ge-“convert”“Convert” In Engels is daar ’n woord wat veral in die digitale era soveel betekenisse gekry het, dat dit moeilik is om dit met ’n enkele Afrikaanse woord te vertaal, naamlik “convert”. Dit het veel meer betekenisse as net “bekeer,” en word onder meer ingespan om een geldeenheid se waarde in ’n ander geldeenheid uit te druk, om Fahrenheit na Celsius om te reken, tydsones om te skakel, een woordverwerkersprogram na ’n ander om te skakel, en selfs teks wat alles in hoofletters was, na kleinletters met hoofletters op die regte plekke om te skakel. Deur Google kan nou vir ’n groot verskeidenheid tipe omskakelings “converters” opgeroep word. Die “converter” wat egter nié ge-“Google” kan word nie, is die een wat ingespan word om dit wat Afrikaanssprekendes, en veral Afrikaners bedoel, outomaties na iets anders te “convert”. Diep vooroordele is dikwels onderliggend hieraan, maar ook te dikwels blote moedswilligheid. Die gevolg is dikwels ’n voorstelling van mense wat ongenaakbaar dwars en onregverdig is, of ’n tipe karikatuur-uitbeelding. ’n Onlangse rubriek van Max du Preez, “Identiteit is nie etnisiteit”, is deur lesers in hul kommentaar onder meer as langdradig, onverstaanbaar en vol eie ek beskryf. Hierdie kommentaarskrywer tel onder diegene wat nie seker is of hy mooi agter die kap van Max se byl kon kom nie. Die indruk is egter deurgaans gekry dat Max werklike Afrikanerdenke “convert” na iets wat nie bedoel is nie. Uit die volgende sinne kan afgelei word hoe Max die stryd van pro-Afrikaanse groepe en mense by Maties beskou: “Maar toeganklikheid vir almal en ’n verwelkomende kultuur op die kampus is nou ’n prioriteit. Dit kan in 2016 nie onderhandelbaar wees nie. “Die voortbestaan van Afrikaans as onderrigtaal op Stellenbosch sal hierby moet inpas, nie andersom nie. Geen demonisering van mense wat só dink as hensoppers, gatkruipers, oorlopers of uitverkopers gaan dié harde werklikheid verander nie, al word dié etikette ook hóé vermaaklik en met vernuftige woordgebruik deur wie ook al uitgedeel.” Tot wat “convert” hy dan die bedoelings van diegene wat bloot gelykberegtiging vir Afrikaans by die laaste Afrikaanse universiteit in die oorwegend Afrikaanssprekende Wes-Kaap wil behou? Word “gelykberegtiging” nie te maklik na “Afrikaanse dominansie” en taaldiskriminasie teen Engels ge-“convert” nie? AfriForum is onder meer deur prof. Anton van Niekerk by herhaling van dinge en motiewe deur “conversion” beskuldig toe dié organisasies die US hof toe geneem het om sy eie beleid van gelykberegtiging toe te pas. En om in terme van die land se grondwet op te tree. En het die sake gewen. Seker die ergste geval van “conversion” die onlangse aantal jare was die Afrikaanse beriggewing oor wat tydens die Solidariteit Beweging se eerste krisisberaad (wat uiteindelik op Plan B uitgeloop het) te berde gebring is. Hoeveel moedswil of onkunde onderliggend was daartoe dat beraadgangers gevoel het dat die joernalist(e) wat oor die geleentheid verslag gedoen het, ’n ander beraad moes bygewoon het as waar hulle was, sal seker nooit bepaal kan word nie. Breedweg is omtrent enigiets wat na selfhelp geklink het tot onafhanklike volkstate “convert” en deur lokvaljoernalistiek is prof. Marinus Wiechers so ver gekry om onafhanklike volkstate as ongrondwetlik af te wys. Die betrokke koerant het ondertussen ’n nuwe redakteur gekry, en dit lyk of “conversions” van hierdie aard, en die hele Puk-Nazi-saluut-tipe beriggewing nie weer sal gebeur nie. Nie net AfriForum nie, maar Solidariteit word dikwels in geskrifte van lede van die Seunse Weenkoor (wat ’n dame of twee insluit) beskryf as iets wat lynreg staan teenoor dié organisasies se verklaarde en gepubliseerde beleid. Uit die weeklaaggeskriffies klink dit asof daar nog geen beweging was sedert die dae van die Mynwerkersunie nie, toe gans ander wette boonop van toepassing was. Die “conversions” kom nie net uit “eie” geledere nie. By geleentheid het Beeld ’n onderhoud met Gwede Mantashe, sekretaris-generaal van die ANC gevoer, en is Mantashe gevra na die opsie van selfbeskikking vir die Afrikaner. Mantashe het “Afrikaner” dadelik na “blank” ge-“convert” en die opsie afgewys. Kortom, dit is ’n ou laai van die rasbenepe ANC om enige poging vir die opneem van minderheidsregte as “rassisties” af te skiet. Dis so belaglik deurdat syfers toon dat die meerderheid Afrikaanssprekendes nie wit is nie. Natuurlik kan nie net vinger gewys word nie. Daar is diegene in “eie geledere” wat help skep aan ’n beeld van die Afrikaner wat maklik gedemoniseer kan word. Die internet bied boonop aan hulle ’n spreekbuis sonder weerga. Dit skep die geleentheid vir stereotipering wat so mildelik in die “converters” ingespan word om mense en hul bedoelings anders voor te stel as wat dit werklik is. En dis nie asof die land hierdie “conversions” nodig het nie. Die land het enorme probleme, met seker die jongste Zuma-gedrewe krisis dat pres. Jacob Zuma meer stemme vir die ANC gevra het om die grondwet te kan verander. Dis al manier waarop dinge in die land kan verander (lees “convert”) na iets anders – vermoedelik ’n sosialisties-kommunistiese staat wat hy onlangs nog as die ANC se doelwit beskryf het. Ons moet almal bedag wees daarop dat ons nie deur woorde en optrede stereotipes versterk nie – dit gáán teen ons gebruik word.